Kontrakte: Swart, blou of dalk selfs rooi? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Kontrakte: Swart, blou of dalk selfs rooi?
Kontrakte: Swart, blou of dalk selfs rooi?
Vraag: "Ek het al baie gewonder of 'n ooreenkoms in swart ink onderteken moét word. Wat gebeur as dit met 'n blou of selfs rooi of groen pen onderteken word? Is dit dan ongeldig?"
Antwoord: Dit is 'n interessante vraag, en een waaroor daar baie uiteenlopende oogpunte bestaan. Vir 'n ooreenkoms om in ons reg geldig onderteken te word, hang af van die formaliteite betreffende ondertekening eerder as die kleur ink wat gebruik word.
Tensy die partye tot die ooreenkoms een of ander spesifieke vorm van handtekening of ondertekening vereis, sal enige teken deur 'n duimafdruk te maak, jou naam of voorletters uit te skryf en in gevalle van 'n ongeletterde persoon sal 'n behoorlik geverifieerde merk, gemaak met die bedoeling om toestemming tot die ooreenkoms aan te dui, voldoende wees.
Wat betref die kleur van die ink gebruik om mee te onderteken, is daar geen wettige vereiste vir 'n sekere kleur ink om gebruik te word nie. Die kleur van die pen is nie van belang nie aangesien dit slegs vereis word om die nodige handtekeninge te bewys. Bygesê, het daar wel mettertyd 'n voorkeur ontwikkel vir die gebruik van swart ink, en deesdae ook vir die gebruik van blou ink.
Swart ink word steeds die meeste gebruik omdat dit geneig is om nie so vinnig soos ander kleure ink te verbleik nie. Blou word ook toenemend gebruik omdat die handtekening duideliker uitstaan wanneer onderskei moet word tussen 'n oorspronklike dokument en afskrif of geskandeerde dokument. Ander kleure soos groen en rooi kan ook gebruik word, maar verbleik oor die algemeen vinniger, wat tot probleme kan lei as 'n dokument vir 'n lang tyd gehou moet word. Hierdie kleure fotokopieer ook nie so duidelik soos swart of blou ink nie.
So, of jy nou swart, blou of rooi ink gebruik maak nie saak nie, dit beïnvloed nie die geldigheid van die ooreenkoms nie – solank as wat dit behoorlik onderteken en uitgevoer is, in lyn met enige vereiste formaliteite.